हिंदू महासभा कश्मीर से धारा 370 हटाने और मुख्यमंत्री मुफ्ती मोहम्मद सईद के विरुद्ध देशद्रोह का केस दर्ज कराने की मांग को लेकर हिंदू महासभा 15 मार्च को देशभर में प्रदर्शन करेगी। यह घोषणा हरियाणा हिन्दू महासभा के प्रदेश अभियान समिति संयोजक मंडन मिश्र और जिला प्रधान प्रमोद सिंह ने करनाल में एक संयुक्त ब्यान में की। उन्होंने मांग की कि सईद की पीडीपी-बीजेपी सरकार को बर्खास्त किया जाएं। महासभा ने बीजेपी पर आरोप लगाया कि पार्टी ने कश्मीर में सत्ता के लालच में देशद्रोही गतिविधियों में शामिल नेताओं की सरकार बनवाकर अपने सिद्धांतों की बलि चढ़ा दी है। बीजेपी को तुरंत कश्मीर सरकार से अपना समर्थन वापिस लेना चाहिए। इसके साथ ही दोनों नेताओं ने मांग की कि कांग्रेसी नेता मणिशंकर अय्यर के खिलाफ सुप्रीम कोर्ट की अवमानना का केस दायर किया जाना चाहिए। यदि ऐसा नहीं हुआ तो हिन्दू अवमानना का केस दायर करेगी। उधर, शादी समारोह में शिव और कृष्ण-राधा का वेश धारण कर होने वाले नाच पर भी महासभा ने ऐतराज जताया। महासभा के मुताबिक, देवी-देवता मनोरंजन के लिए नहीं है और ऐसा करना उनका अपमान है। इस पर रोक लगनी चाहिए।